ከ38 ነጥብ 9 ሚሊየን ብር በላይ የሚያወጡ የኮንትሮባንድ ዕቃዎችና የጦር መሳሪያዎች በቁጥጥር ስር ማዋሉን ሚኒስቴሩ ገለጸ፡፡
ባሕር ዳር፡ ሰኔ 06/2012 ዓ.ም (አብመድ) ባለፉትአምስት ቀናት ብቻ ከ38 ነጥብ 9 ሚሊየን ብር በላይ የሚገመቱ የኮንትሮባንድ ዕቃዎችን በቁጥጥር ስር ማዋሉን የገቢዎች ሚኒስቴር አስታውቋል፡፡ሚኒስቴሩ በማኅበራዊ ትስስር ገጹ እንደገለጸው ከሰኔ 1 እስከ 05/ 2012 ዓ.ም በተደረጉ ፍተሻዎች ነው ንብረቶቹ የተያዙት፡፡በሁሉም ጉምሩክ ጣቢያዎች እና ኬላዎች በቁጥጥር ስር የዋሉት የኮንትሮባንድ ዕቃዎችም ተሸከርካሪ፣ የመኪና ጎማዎች፣ ኤሌክትሮኒክስ፣ አልባሳት፣ ምግብና ምግብ ነክ ቁሳቁስ መሆናቸውን ሚኒስቴሩ አስታውቋል፡፡ በንግድ ማጭበረበር ምክንያት ተጨማሪ ቀረጥና ታክስ እንዲከፈል መደረጉንም አመላክቷል፡፡በባሕር ዳር ጉምሩክ ስር በሚገኘው ሰራባ ጉምሩክ መቆጣጠሪያ ጣቢያ ደግሞ 3 ሺህ 806 የብሬንና የማካሮቭ ጥይቶች በጉምሩክ ኮሚሽን ኃላፊዎች፣ ሠራተኞችና በፀጥታ አካላት በቁጥጥር ስር መዋላቸውን ነው ገቢዎች ሚኒስቴር የገለጸው፡፡የሕዝብን ሀብት ከህገ ወጦች የመከላከሉ ሥራ ተጠናክሮ እንደሚቀጥል ያስታወቀው ሚኒስቴሩ ሕዝቡም ጥቆማ በመስጠት የተለመደ ትብብሩን እንዲቀጥል ጠይቋል፡፡